“Oskar-2022” taqdirlash marosimida aktyor Uill Smit rafiqasi haqidagi hazili uchun boshlovchiga tarsaki tushirdi (video)

Amerikaning Los-Anjeles shtatida navbatdagi “Oskar-2022” taqdrilash marosimi bo‘lib o‘tdi va haykachalar o‘z egalariga munosib ravishda topshirildi. Shuningdek, ushbu dunyo miqyosidagi marosim bir qancha yodda qolarli voqealarga boy bo‘ldi.

Tadbir davomida mashhur qiziqchi Kris Rok “Eng yaxshi hujjatli film” kategoriyasi bo‘yicha nominatsiya egalarini e’lon qildi. Oradagi qisqa tanaffusda u aktyor Uillning rafiqasi Jadaning soch turmagi haqida hazil qilishdan o‘zini tiya olmadi. Aytgancha, Jada intervyularining birida alopetsiya tufayli sochlari to‘kilayotganini aytib o‘tgandi. Shuning uchun ham 2021-yilning dekabr oyi oxirida sochini oldirib, muxlislariga yangi obrazida namoyon bo‘lgan. Uning alopetsiya — bosh, yuz va tananing boshqa qismlarida sochlarning to‘liq yo‘qolishi bilan tavsiflangan autoimmun kasallikdan aziyat chekayotgani aniqlangan.
Mehmonlar Kris Rokning hazilini kulgili deb bilgan bo‘lishi mumkin, ammo Uill Smit bunday fikrda emasdi. U o‘sha zahoti sahnaga chiqdi va qiziqchining adabini berdi. Kutilmagan vaziyatdan Kris gandiraklab qoldi. Aktyorning o‘zi ham bu voqeadan hayajonlangani ko‘rinib turibdiki, u tomosha zalidan o‘z joyini egallagach, “Iflos og‘zing bilan rafiqamning ismini tilingga olma”, deb baqirdi.
Qizig‘i shundaki, bu lahzalar AQSHning aksariyat qismi uchun translyatsiyada ko‘rsatilmagan, ammo xalqaro tomoshabinlar uchun jonli efirda uzatildi. Tabiiyki, Internet foydalanuvchilari bu voqea sahnalashtirilganmi yoki improvizatsiya ekanini, allaqachon muhokama qilmoqda.
Keyinroq Uill Smit Rokdan kechirim so‘radi va o‘zining harakatlarini nomaqbul va kechirib bo‘lmas deb atadi.
“Men sendan ochiqchasiga uzr so‘ramoqchiman, Kris. Men belgilangan chegaradan chiqib ketdim va xato ish qildim”, — dedi Smit Instagram’da e’lon qilingan rasmiy murojaatida.

Eslatib o‘tamiz, mazkur marosimda Uill Smit “Qirol Richard” filmidagi eng yaxshi erkak roli uchun “Oskar”ni qo‘lga kiritdi. Bu aktyorning karyerasidagi birinchi haykalchasi.
 Aktyor Uill Smit ortiqcha vazndan qanday xalos bo‘lgani haqidagi 6 qismli hujjatli serialni suratga oldi